**Кыргыз Республикасынын Билим берүү жана илим министрлиги**

**2023-жылдын жыйынтыгы боюнча билим берүү жана илим жаатындагы саясий чараларды аткаруунун резюмеси**

 Билим берүү жана илим чөйрөсүндөгү мыйзамдарды инвентаризациялоонун натыйжасы 2023-жылы “Билим берүү жөнүндө” Кыргыз Республикасынын жаңы консолидацияланган Мыйзамынын жана “Илим жөнүндө” Кыргыз Республикасынын Мыйзамынын кабыл алынышы болду.

 “Билим берүү жөнүндө” Кыргыз Республикасынын жаңы Мыйзамынын негизги прогрессивдүү идеяларынын ичинен төмөнкүлөрдү белгилесе болот:

 - Бала бакчаларды лицензиялоону жокко чыгаруу,

- Аккредитациялоонун ордуна окуучулардын жетишкендиктерин көз карандысыз баалоо,

- Окуу жайлары үчүн киреше алып келүүчү иш-аракеттер,

- Окуу жайлардын жетекчилеринин кызмат орундарына конкурстук тандоо жана аларды андан ары аттестациялоо,

- Курстарга лицензияны жокко чыгаруу,

- Мектептин аккредитациясы мындан ары мектеп аттестатынын берилишине таасирин тийгизбейт, бул балдардын укугун көбүрөөк коргойт,

- Билим берүүдө мамлекеттик-жеке өнөктөштүктү өнүктүрүү.

Билим берүү жана илим тармагында Кыргыз Республикасынын 4 Кодексине, 7 Мыйзамына жана колдонуудагы 29 мыйзам алдындагы актыга өзгөртүүлөрдү киргизүү боюнча тиешелүү иштер жүргүзүлүүдө.

**Мектепке чейинки билим берүү деңгээлинде:**

Күндүзгү типтүү бала бакчаларда мектепке чейинки билим берүү менен камтуу 1834 бала бакчада 220 миң баланы түздү (анын ичинен 1583 мамлекеттик жана муниципалдык, 251 жеке менчик), бул 2022-жылга салыштырмалуу 20 миң балага жана 122 бала бакчага көп. Проценттик мааниде камтуу менен бардык мектепке чейинки балдардын 26,4% түздү, бул өткөн жылга салыштырмалуу 2,5% көп.

“Өкмөттүк акселераторлор” Программасынын алкагында мектепке чейинки билим берүү кызматтарын көрсөтүүгө 1400 ашык кайрылуу кабыл алынып, 800 адам окутулду, 570 сертификат алышты. 262 жеке ишкер катталып, үй тибиндеги 36 бала бакча ачылып, 900 жакын бала камтылган.

№1 челленджин ишке ашыруу үчүн иштелип чыккан ченемдик укуктук актылар Кыргыз Республикасынын Министрлер Кабинети тарабынан кабыл алынган:

1) Кыргыз Республикасынын Министрлер Кабинетинин 2023-жылдын 16-майындагы № 260 «Жеке ишкерлер тарабынан турак жайларда көрсөтүлүүчү мектепке чейинки билим берүү кызматтарын уюштурууда балдардын болуу шарттарынын коопсуздугу боюнча минималдуу санитардык талаптарды жана өрт коопсуздугун камсыздоо боюнча минималдуу талаптарды бекитүү жөнүндө» токтому.

2) Кыргыз Республикасынын Министрлер Кабинетинин 2023-жылдын 29-майындагы № 279 « Мектепке чейинки билим берүү чөйрөсүндө ишкердик ишти өнүктүрүү жана балдарды мектепке чейинки билим берүү менен камтууну көбөйтүү боюнча кошумча чаралар жөнүндө» токтому.

3) 2023-жылдын 4-майындагы «Өкмөттүк акселераторлор» Программасын ишке ашыруунун алкагында “Жеке ишкерлер тарабынан турак жайларда мектепке чейинки билим берүү кызматтарын көрсөтүүдө окутуунун, аттестациялоонун жана кабарлоонун тартибин бекитүү тууралуу» ведомстволор аралык буйрук.

"Өкмөттүк акселераторлор" Программасын ишке ашыруу Кыргыз Республикасынын мектепке чейинки билим берүү системасын өзгөрттү жана өлкөнүн региондорун прогрессивдүү жана ийгиликтүү өнүктүрүү үчүн кийинки комплекстүү өзгөрүүлөргө негиз салды.

Бала бакчалардын жетишсиздигин чечүү, өзгөчө жаңы конуштарда 2 жаштан 7 жашка чейинки балдарды мектепке чейинки билим берүү менен камтуу жана аларды мектепке даярдоо максатында, БИМ Бишкек шаарынын Ленин районунун жетекчилиги жана И.Арабаев атындагы КМУ менен биргеликте, «Көчмө бала бакча» долбоору, Бишкек шаарындагы Арча-Бешик конушунун №79, №93 жана №97 мектептеринин базасында ишке ашырылды.

Бала бакчалардагы уктоочу жайларды оптималдаштыруу (билим берүү мейкиндигине айландыруу) долбоорун пилоттук ишке ашыруу башталды.

2023-2025-жылдар аралыгында Дүйнөлүк банктын каражатына аймактарда түзүлгөн 255 кыска мөөнөттүү бала бакчада (560 бала бакчанын ичинен) оңдоо иштери бүткөрүлдү.

Мамлекеттик жана муниципалдык, ошондой эле жеке менчик бала бакчалардын 500 директору мектепке чейинки билим берүү тармагына тиешелүү ченемдик укуктук актыларга окуудан өтүштү, негизги көңүл санитардык эрежелерге жана стандарттарга бурулду (СанПИН).

**Мектептик, мектептен тышкаркы жана кошумча билим берүүнүн деңгээлинде:**

 Мектептик билим берүү менен камтуу 2350 мектепте (мамлекеттик -2164, менчик-186 мектеп) 1 447 717 окуучуну (1-класстан 11-класска чейин) түздү, бул 2022 – жылга салыштырмалуу 40 миң балага көп.

Кыргыз Республикасынын аймагында 133 мектептен тышкаркы маданий-эстетикалык, табигый-илимий, экологиялык-натуралисттик, спорттук, инженердик-техникалык уюмдар иштейт, аларда 79795 бала окушат (республиканын окуучуларынын жалпы санынын 7,8%). Өлкөдө мектептен тышкаркы билим берүү секцияларынын жана студияларынын жалпы саны 1731 түзөт, (музыкалык, көркөм-колдонмо, окуу, спорттук, экологиялык ж.б.). Мындан тышкары, жалпы билим берүү уюмдарында кошумча билим берүү ийримдери иштейт, алардын жалпы саны республика боюнча 19747 түзөт.

2023-жылы 100,8 миң педагогикалык персонал (анын ичинде мамлекеттик мектептердин, бала бакчалардын директорлору, мугалимдер, тарбиячылар, китепканачылар, методисттер, кесиптик лицейлердин директорлору) натыйжалуу башкаруу, STEM билим берүү, PISA-2025 катышуу, медиа сабаттуулук, инновациялык технологиялар, көп тилдүүлүк, окутуунун жаңы ыкмалары, менеджмент боюнча квалификацияны жогорулатуу курстарынан өтүштү (Кыргыз Республикасынын 116 мектеп директору «Алабуга» өнөр жай тибиндеги атайын экономикалык зонасы» Акционердик коомунун политехникалык лицейинде окутулду (Татарстан).

 Мектеп директорлорунун жана директордун окуу-тарбия иштери боюнча орун басарларынын эмгек акысын 50% көтөрүү жөнүндө Кыргыз Республикасынын Министрлер Кабинети чечим кабыл алды.

 2022-2023-жылдары 1084 мектеп директору сынактын негизинде дайындалган. Учурда дагы 333 бош орун бар.

 2022-жылы мугалимдин социалдык статусун жогорулатуу боюнча көрүлгөн аракеттер мугалимдердин жетишсиздигин 3 эсеге кыскартууга мүмкүндүк берди, ал 2023-2024-окуу жылынын башына 720 адамды түздү.

 Функционалдык сабаттуулуктун деңгээлин жогорулатуу максатында PISA-2025 катышууга даярдоодо функционалдык сабаттуулук (математика, окуу, табигый-илимий) боюнча тапшырмалардын жыйнактары иштелип чыккан.

 “Баалоо” деген Улуттук баалоо программасы иштелип чыкты. 200 мектепте 4 жана 8-класстын окуучулары үчүн санариптик платформада 7800дөн ашык окуучуну камтыган функционалдык сабаттуулукка изилдөө жүргүзүлдү. Мектеп окуучуларынын санариптик көндүмдөрүн пилоттук баалоо жүргүзүлүп, 5,6,7-класстарда 6500дөн ашык окуучу камтылган.

 Президенттик «Акылман» лицейи (Ысык-Көл облусу, Чолпон-Ата шаары) ачылып, ага 1500 баланын ичинен сынактан 75 окуучу тандалып алынган. Лицейде окуу, жатакана жана тамак-аш мамлекеттин эсебинен камсыздалат. Президенттик лицейдин 7-11-класстарында кыргыз жана англис тилдеринде билим берүү окуучулардын кызыгуусун жана өзгөчөлүктөрүн эске алуу менен айрым предметтерди жана аларды окутуунун деңгээлин тандап алуу менен окуу процессин жекелештирүүнү камтыйт.

 2023-2024-окуу жылына карата жалпы билим берүүчү мектептердин базистик окуу планы иштелип чыкты. Тынчтыкты куруунун, көп маданияттуулуктун жана толеранттуулуктун алкагында мектептин Базистик окуу планына биринчи жолу “Диндердин өнүгүү тарыхы” предмети киргизилген.

 «Манас» эпосун кеңири жайылтуу максатында Бишкек шаарында жаш манасчылардын биринчи симпозиуму болуп өттү. «Кыргыз жаранын» мектеп программасына киргизүүнүн алкагында, Республикалык педагогикалык кызматкерлердин квалификациясын жогорулатуу жана кайра даярдоо институтунда “Жарандык иденттүүлүктү калыптандыруунун усулдук ыкмалары жана технологиялары” программасы боюнча 72 сааттык квалификацияны жогорулатуу курсун 111 мугалим аяктады.

 Мугалимдин беделин жогорулатуу жана улуттук баалуулуктарды калыптандыруу, ошондой эле билим берүү уюмунда жагымдуу жана коопсуз шарттарды түзүү максатында ар бир билим берүү мекемесине жайгаштыруу үчүн «Мугалим, окуучу, ата-эне» Кодекстери даярдалды.

 КР Министрлер Кабинетинин 2023-жылдын 22-декабрындагы №703 “Жылдын мыкты мугалими” жана “Жылдын мыкты тарбиячысы” жыл сайын республикалык сынактарды өткөрүү жөнүндө Жоболорун бекитүү тууралуу” токтому кабыл алынган.

 КР Билим берүү жана илим министрлиги менен Кембридж университетинин ортосунда китеп басып чыгаруу жаатында өз ара түшүнүшүү меморандумуна кол коюлду. Эң белгилүү эл аралык мектеп окуу китептери кыргыз тилине адаптацияланып, которулуп жатат. Окуу китептерин басып чыгарууда эң мыкты эл аралык тажрыйба колдонулат (Улуу Британия, Эстония, Россия ж.б.).

 2019-2023-жылдар аралыгында жалпы суммасы 352 миллион сомдук 1 миллион 911 миң даана окуу китептери басылып чыкты.

2023-жылы окуу-методикалык комплекстерди даярдоого жана сатып алууга республикалык бюджеттен 152 миллион сом бөлүнгөн. Анын ичинен 5 миллион сому мүмкүнчүлүгү чектелген жарандар үчүн Брайл арибинде окуу китептерин басып чыгарууга багытталган. «Учкун» ААК 700 миң окуу китебин чыгарууну пландоодо.

 Ошондой эле, “Окуу Керемет” долбоору өнүктүрүү боюнча өнөктөш катары 1065 мектепке кыргыз тилиндеги көркөм адабият жана балдар адабиятын жөнөттү.

 КР БИМ "Жаңы китеп" Мекемеси Кыргыз Республикасынын жалпы билим берүү уюмдарынын китепкана фонддорун ар кандай тилдеги көркөм, маалыматтык-маалымдама адабияттар жана окуу материалдары менен толуктоого багытталган, "Билимге кошумча" кайрымдуулук акциясын өткөргөн. 2023-жылга карата бул акциянын алкагында ар кандай багыттагы 10000ден ашык китеп алынды. Акцияга Кыргыз Республикасынын бардык аймактары катышты.

 2022-2023-окуу жылында "Мектеп лигасына" 2375 команда катышты. 2023-2024-окуу жылында "Мектеп лигасы" программасына шахмат жана жеңил атлетика кошулду.

 Жыл сайын 5 миңден ашуун бала жана өспүрүмдөр чет өлкөлөрдөгү эл аралык конкурстарга жана фестивалдарга Кыргызстандын атынан катышып, байгелердин, ардак наамдардын, дипломдордун ээлери болушат. 2023-жылы математика, информатика, физика, химия, биология боюнча эл аралык олимпиадаларда кыргызстандык окуучулар 3 алтын, 6 күмүш жана 11 коло медалга ээ болушту.

 **Инклюзивдик билим берүү:**

Жекече окутуу пландары жана адаптациялык программалар боюнча окуган ден соолугунун мүмкүнчүлүктөрү чектелген балдар - 3,5% түзөт.

Коррекциялык класстар жана жекече формада окутуу - 2,0 миңге жакын бала камтылган.

Жыл сайын жалпы билим берүү уюмдарында окуган ДМЧ балдардын саны көбөйүүдө (2023-2024 окуу жылында - 6605).

ЖОЖдордун алдында 6 Инклюзивдик билим берүү лабораториясы ачылды.

20 пилоттук мектепте коштоо кызматы (54 бала камтылган).

Кыргыз Республикасында 2023-2026-жылдарга эрте кийлигишүүнү өнүктүрүү программасын жана аны ишке ашыруу боюнча иш-чаралар планын бекитүү жөнүндө үч тараптуу буйрукка кол коюлду.

2022-жылдын ноябрынан 2023-жылдын июнуна чейин 56 жалпы билим берүүчү мектептердин башталгыч класстарынын мугалимдери, директорлору жана социалдык педагогдору үчүн ДМЧ балдарды окутуу маселелери боюнча бирдиктүү окутуу курсу өткөрүлдү.

2023-жылдын июнь-август айлары мүмкүнчүлүгү чектелген балдары бар ата-энелер үчүн окутуу курсу өткөрүлдү.

Мугалим-логопед, атайын педагог (олиго, сурдо), атайын психолог үчүн кесиптик стандарттын долбоору иштелип чыкты.

2021-2022-окуу жылынан тартып медициналык жана фармацевттик адистиктерден тышкары өлкөнүн жогорку окуу жайларына өтүүдө майыптуулугу бар адамдарды кабыл алуу үчүн төмөндөтүлдү: гранттык орундарга– 100 балл, контракт боюнча– 95 балл. ЖОЖдорго кабыл алуу квотасы: -2022-жылга чейин – жыл сайын 100 орун бөлүнгөн, - 2023 жылы - 288 орун бөлүндү.

**Кесиптик билим берүү деңгээлинде:**

Расмий статистикага ылайык, кесиптик билим берүүнүн деңгээлинде 32,9 миң студентти кабыл алган 100 кесиптик лицей, 108,1 миң студентти кабыл алган 142 колледж жана 227,5 миң студентти кабыл алган 61 жогорку окуу жайы бар. Республиканын ЖОЖдорунда 71674 чет өлкөлүк жарандар (студенттердин жалпы санынан 31,4% түзөт), алардын ичинен жакынкы чет өлкөлөрдүн өкүлдөрү – 46353 (64,6%), алыскы чет өлкөлөрдүн өкүлдөрү - 25321 (35,3%).

Кытай Эл Республикасында, Түркия Республикасында, Казакстан Республикасында, Өзбекстан Республикасында жана Тажикстан Республикасында жашаган этникалык кыргыздар үчүн Кыргыз Республикасынын жогорку окуу жайларында жыл сайын 75 бюджеттик орун бөлүнөт.

Кыргыз Республикасынын Элчилигинин көмөгү менен этникалык кыргыздардын документтери Кыргыз Республикасынын ЖОЖдоруна алар жашаган өлкөлөрдөгү да, Кыргыз Республикасындагы да окууга кабыл алынып, адистик предметтер боюнча талапкерлерди тестирлөө уюштурулган. Сынактын жыйынтыгында Өзбекстан Республикасынан (31), Тажикстан Республикасынан (27) жана Түркия Республикасынан (1) 59 этникалык кыргыздар Кыргыз Республикасынын жогорку окуу жайларына тапшырып, билим ала башташты.

 **Башталгыч кесиптик билим берүүнү өнүктүрүү максатында** кесиптик лицейлер IT-технологиялар чөйрөсүндө кадрларды даярдоонун жаңы багыттарын ачып жатышат. Тамчылатып сугаруу, органикалык айыл чарба өндүрүшү, туризм, газ жабдууларын оңдоо чөйрөсүндө окутууну киргизишүүдө, ошондой эле эмгек рыногундагы өзгөрүүлөргө жараша жаңы кесиптерди жана көндүмдөрдү үйрөнүшүүдө.

 Маалыматтык технологиялар чөйрөсүндө IT-багытында баштапкы кесиптик билим берүүнү өнүктүрүү, эмгек рыногунда талап кылынган атаандаштыкка жөндөмдүү жаштарды даярдоо максатында, Кыргыз Республикасынын Президентине караштуу №99 Маалыматтык технологиялар кесиптик лицейи түзүлдү (Кыргыз Республикасынын Президентинин 2023-жылдын 15-июнундагы №155 Жарлыгы). Бул Жарлыкты аткаруунун алкагында "2023-жылдын 14-июнундагы №155 “№99 Кесиптик лицейине өзгөчө статус берүү жөнүндө” Кыргыз Республикасынын Президентинин Жарлыгын ишке ашыруу жөнүндө" Кыргыз Республикасынын Министрлер Кабинетинин токтомунун долбоору иштелип чыкты, ал 2023-жылдын 24-ноябрында №627 Министрлер Кабинетинин токтому менен кабыл алынган.

 Кадрларды даярдоо багыттары боюнча инклюзивдик окуу пландары жана программалары иштелип чыкты жана бекитилди: энергетика, жеңил өнөр жай, электр энергетика, IT, кол өнөрчүлүк жана коомдук тамактануу, тейлөө, металл иштетүү, курулуш.

БКББ үчүн кесиптердин Тизмеси жана мамлекеттик билим берүү стандартынын Макети жаңыртылды.

 «Бизнес жана ишкердиктин негиздери», «Санариптик сабаттуулук», «Коопсуз миграция жана адам сатууга каршы күрөшүү» предметтери боюнча окуу пландары жаңыланды. Мектеп окуучуларынын жекече траекториясын камсыз кылуу максатында адистештирилген билим алуу үчүн кесиптер аныкталды, эксперименталдык окуу пландары иштелип чыкты.

 Дуалдык билим берүү системасына Бишкек шаарынан тышкары облустук билим берүү уюмдары да кошула баштады. Дуалдык окутуу программаларын ишке ашыруучу окуу жайлардын саны, 80 иш берүүчү уюмду тартуу менен, 94 кесиптик лицейдин ичинен 42% түздү.

 17 пилоттук кесиптик лицейде башталгыч кесиптик билим берүүнү, кесиптик билим берүүнүн кийинки баскычтары менен интеграциялоого көмөктөшүүчү кредиттик окутуу технологиясы боюнча, кесиптик окутууну киргизүү боюнча иштер жүргүзүлүүдө.

 100 билим берүү мекемесинин ичинен 94 кесиптик лицей чоңдорду, калкты иш менен камсыз кылуу Борборлорунун каражаттарынын эсебинен, иш берүүчүлөрдүн жана каалоочулардын эсебинен окутат. 2023-жылы 5967 чоң адам кошумча билим берүү кызматын пайдаланышкан.

 Ош шаарындагы №113, Нарын облусунун Кара-Тоо айылындагы №15 жана Каракол шаарындагы №14 кесиптик лицейлерде, КР БИМ колдоосу менен, жаш эмгек мигранттарына багытталган, мигранттарды колдоо борборлору ачылды. Бул борборлордо эмгек мигранттары иштөө режимине жана жашаган жерине карабастан көндүмдөрүн өркүндөтүп, кеңеш ала алышат жана жарандарды окутуу үчүн 16 электрондук окуу модулдары (микрокурстар) иштелип чыккан, алардын өзгөчөлүгү – 24/7 онлайн режиминде жеткиликтүү.

 Кыргыз Республикасынын Министрлер Кабинетинин 2023-жылдын 28-августундагы № 431 токтому менен КР БИМ алдында Көз карандысыз сертификациялоо жана валидациялоо борбору түзүлдү (формалдуу эмес билим тармагында алынган көндүмдөрдү таануу).

 Жогорку кесипкөй башкаруу командасын түзүү максатында, кесиптик лицейлердин жана колледждердин жетекчилерин конкурстук тандоону жана аттестациялоону уюштуруу жана өткөрүү механизми иштелип чыккан.

 Азия өнүктүрүү банкынын алкагында 464 устакана, 78 жатакана, 60 компьютердик класстар оңдолуп, жабдылган.

КР БИМ менен KASEF коомдук фондунун демилгеси менен Кыргызстан WorldSkills International уюмуна кошулду. Уюмга дүйнөнүн 85 өлкөсү кирсе, Кыргызстан 86-катышуучу өлкө болду. Өлкөнүн арызы 2023-жылдын сентябрында Дублинде өткөн WorldSkills Эл аралык Башкы Ассамблеясынын биринчи сессиясында жактырылып, ратификацияланган.

 **Жогорку кесиптик жана орто кесиптик билим берүү:**

КР БИМ 8 пилоттук колледжинде реконструкциялоо аяктады, алар кесиптик билим берүүнүн бардык системасы үчүн платформа катары 16 артыкчылыктуу адистик боюнча Алдыңкы тажрыйба борборлору болуп калды. Кошумча, реконструкциялоо жана жабдууларды сатып алуу үчүн 9 колледж аныкталган. Учурда кошумча 9 колледждин ичинен 6 колледжде оңдоо иштери аяктады (88 млн. сомго жакын).

Тармактык өнөктөш иш берүүчүлөр менен пилоттук билим берүү мекемелеринин ортосунда өнөктөштүк келишимдери түзүлүп, ишке ашырылууда (жалпысынан 128 ашык меморандумга кол коюлган). Социалдык өнөктөштүк боюнча колдонмолор, колледждерде киреше алып келүүчү ишмердүүлүктү калыптандыруу Концепциясы иштелип чыккан жана ар бир АТБ окуу-өндүрүштүк комплекстер түзүлөт, алардын алкагында билим берүү мекемелери калкка кызмат көрсөтө алат жана кошумча каржы булагы катары товарларды сата алат.

Билим берүүнүн сапатын жогорулатуу максатында орто кесиптик билим берүү уюмдарынын рейтингин түзүү методикасы бекитилип, 2023-2024-окуу жылында республика боюнча колледждердин рейтингдери көрсөтүлөт.

"Ишкердикке окутуу" модулу 2022-2023-окуу жылынан баштап орто кесиптик билим берүүнүн негизги кесиптик билим берүү программаларына, ошондой эле 24 колледжде ишке киргизилген. Жалпысынан ишкердикке 2020-жылдан бери пилоттук режимде 7859 студент окутулуп, 211 бүтүрүүчү өз бизнесин ачты.

Дуалдык окутууну киргизүү жана окутуучулардын квалификациясын жогорулатуу максатында Кара-Балта техникалык-экономикалык колледжинде кубаттуулугу суткасына 1000 литрге чейинки сүттү кайра иштетүү боюнча, окуу-өндүрүштүк борбору курулуп, продукциянын 11 түрүнө технологиялык карталар иштелип чыкты.

Жогорку окуу жайларынын студенттерин даярдоонун сапатын жогорулатуу боюнча тапшырманы аткарууда эл аралык кызматташтык чыңдалууда:

ОшМУнун базасында М.В. Ломоносов атындагы Москва мамлекеттик университетинин борбору ачылды. Алгачкы эки курстун студенттери ОшМУда, 3-4-курстарда Москва мамлекеттик университетинде билим алып, аяктагандан кийин эки университеттин дипломуна ээ болушат. Москва мамлекеттик университетинин экинчи филиалы Ысык-Көл мамлекеттик университетинин базасында ачылат.

Кыргыз Республикасынын билим берүү мекемелеринде биргелешкен стартаптарды жана социалдык ишкердик долбоорлорун ишке ашыруу жана илгерилетүү максатында, Кыргыз Республикасынын Билим берүү жана илим министрлиги менен Кытай Эл Республикасынын “Бир алкак, бир жол” кесиптик билим берүү альянсынын ортосунда өз ара түшүнүшүү жөнүндө меморандумга кол коюлду. Кыргыз Республикасынын экономикасы үчүн жогорку квалификациялуу техникалык адистерди даярдоо максатында, Ош мамлекеттик университетинин жана И.Раззаков атындагы КМТУнун базасында “Кытай университети – Кытай ишканасы – Кыргыз университети” кызматташуу модели боюнча, Лу Бань цехтерин түзүү маселеси иштелип чыкты.

Атайын жана инклюзивдик билим берүү тармагында адистерди даярдоо максатында Кыргыз Республикасынын Билим берүү жана илим министрлиги менен Конгчжу Улуттук университетинин ортосунда меморандумга кол коюлду.

Кыргыз Республикасынын Президентинин эл аралык стипендиясын башкаруунун эффективдүүлүгүн жогорулатуу максатында студенттердин арыздары үчүн жекелештирилген веб-сайт иштелип чыккан (Түндүк системасы аркылуу). 2023-2024-окуу жылына Кыргыз Республикасынын Президентинин 2023-жылдын 18-августундагы №150 тескемесине ылайык 59,9 млн. сом өлчөмүндө каржылоо менен 17 «Эл үмүтү» стипендиясы бекитилген.

Ата мекендик билим берүүнүн айкындуулугун жогорулатуу жана билим берүүнүн экспортун өнүктүрүү, чет өлкөлүк студенттердин санын көбөйтүү максатында Кыргыз Республикасынын жогорку окуу жайларына чет өлкөлүк жарандарды кабыл алуу үчүн бирдиктүү санариптик платформа (www.edugate.edu.gov.kg) иштелип чыкты.

КР БИМ 2023-жылдын 31-октябрындагы №5298/1 буйругу менен Жогорку кесиптик билим берүүнү “Университет 4.0” моделине трансформациялоо Концепциясы жана аны ишке ашыруунун Жол картасы бекитилген.

Жаштардын ишкердигин өнүктүрүүгө дем берүү, КР жогорку окуу жайларында бизнес-идеяларды ишке киргизүүнү жана андан ары жылдырууну камсыз кылуу максатында, КР Министрлер Кабинетинин 2023-жылдын 3-мартындагы №128 «Жогорку окуу жайларында “Студенттик стартап” токтому менен пилоттук программасы кабыл алынган.

2023-жылдын 4-сентябрындагы №4981/1 “КР ЖОЖдорунун улуттук рейтингин өткөрүү жөнүндө” буйругу чыгып, ага ылайык “EdNet” Билим берүүнүн сапатын камсыздоо Агенттиги ЖОЖдордун улуттук рейтингин ишке киргизди.

Республиканын жогорку окуу жайлары үчүн Дүйнөлүк банктын 25 миллион долларлык долбоору иштелип чыккан. Долбоор инновациялык жана прикладдык изилдөөлөргө, Алдыңкы тажрыйба борборлорун жана илимий борборлорду, “инноватор-университеттерди” түзүүгө багытталат.

Өзгөчө макамдары бар ЖОЖдордун бир жыл ичиндеги өзгөчө жетишкендиктеринин арасында төмөнкүлөр бар:

- И.Раззаков атындагы КМТУ жана И.Ахунбаев атындагы КММА Азия рейтингиндеги 856 жождун арасынан алдыңкы 351-400гө кирди;

- ОшМУ Евразиялык билим берүү мейкиндигиндеги университеттердин эл аралык рейтингинде алдыңкы үчтүккө кирди;

- И.Раззаков атындагы КМТУнун, Баласагын атындагы КУУнун бюджети 1 миллиард сомго чейин өстү. КММАнын бюджети 1 миллиард 400 миллион сомго жетти;

- Министрликтин атайын буйругу менен 2023-жылдын ноябрында өзгөчө макамдагы ЖОЖдор билим берүүнүн сапатын жогорулатуу үчүн мектептерди көзөмөлгө алышты.

**Илим жана илимий-техникалык саясат чөйрөсүндө:**

 КР "Илим жөнүндө" жаңы бириктирилген Мыйзамы кабыл алынды.

 70тен ашык мамлекеттик илимий мекемелердин ишин баалоо үчүн атайын ведомстволор аралык жумушчу топ түзүлдү, анын ичинде кадрдык ресурстарды жана материалдык-техникалык базаны инвентаризациялоо.

Илимий-изилдөө жана эксперименталдык долбоорлоо иштерине сынак өткөрүлүп, анын жыйынтыгында мамлекеттик бюджеттен каржыланган 154 долбоор каржылоого тандалып алынган.

Scopus же Web of Science илимий макалалардын басылышын көбөйтүү жана Хирш индексин (илимий изилдөөлөрдүн маанилүүлүгүнүн көрсөткүчү) жогорулатуу боюнча университеттер менен иш жүргүзүлүүдө.

Илим, техника жана инновация чөйрөсүндө кызматташууну өркүндөтүү максатында, Кыргыз Республикасынын Билим берүү жана илим министрлиги менен КЭР Илим жана технология министрлигинин ортосунда илимий-техникалык кызматташтык боюнча комиссияны түзүү жөнүндө Протоколго кол коюлду.

Жаш окумуштууларды мотивациялоо жөнүндө тапшырма боюнча – студенттерди жана аспиранттарды кызыктыруу, ошондой эле ЖОЖдордун илимий багытын күчөтүү максатында: - илимдин доктору окумуштуулук даражасы үчүн - 2700 сом өлчөмүндө; - илимдин кандидаты окумуштуулук даражасы үчүн - 1350 сом өлчөмүндө; - КР Министрлер Кабинетинин академиктер үчүн ай сайын берилүүчү стипендияны 15 миң сом жана мүчө-корреспонденттер үчүн 7,5 миң сом өлчөмүндө жогорулатуу жөнүндө чечими кабыл алынды.

Ж.Баласагын атындагы КУУнун Фундаменталдык илимдер институтунда жасалма интеллект боюнча илимий изилдөө борбору түзүлдү.

Илимий изилдөө фонду эми мамлекеттик бюджеттин 1% түзөт.

И.Раззаков атындагы КМТУнун жана ОшМУнун базасында Кыргызстандын түндүк жана түштүк региондору боюнча " Scopus Research Hub " Ресурстук борборлору ачылды. Ресурстук борборлор университеттер менен Scopus боюнча консультациялык иштерди, академиялык жазуу, заманбап илимий ресурстар боюнча семинарларды өткөрүп, эл аралык рейтингдик журналдарды тандоодо КР ЖОЖдорунун катышуусу боюнча сунуштарды иштеп чыгышат. Өлкөнүн окумуштуулары “Scopus Research Hub” Ресурстук борборлорунун кызматтарынан пайдалана алышат.